**Un anotimp cu tine...**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mă bate gândul să-mpletesc din toamnă

O primăvară-albastră pentru tine

Că e departe și nu știu când vine,

Iar anotimpul ăsta mă condamnă

Să rătăcesc desculț printre stamine,

doamnă.

Ți-aș împleti din struguri copți năframă

S-atârne peste sânii goi când ploaia

Îi mângâie precum penelul foaia

Și-am să plătesc iubirii mele vamă

Chiar dacă simt în inimă văpaia,

tramă.

Un anotimp cu ţine-i primăvară,

Cireșii-s îmbrăcați în nestemate

Și te îndeamnă să comiți păcate

Că dragostea-i nebună și avară

Când două suflete sunt conectate,

zboară.

- Mi-e orizontul gri şi nori de piatră

Zidesc până la ceruri bariere,

Suntem distanţi ca două emisfere,

Dar între noi destinu-ntinde natră,

Când sufletele-şi caută-n tăcere

vatră.

De mi-ai putea aduce-un gram de soare

N-aş auzi cum vântul urla-n tindă,

Aş fereca tristețea-ntr-o oglindă,

Mi-aş aminti acea privighetoare...

Un început de vers dintr-o colindă

doare.

E-aproape iarna... Slove cu geraniu

Vom scrijeli pe blănuri moi, iubite,

Un anotimp cu drumuri poleite,

Când împărţim planete de uraniu

Şi trupurile noastre sunt lipite

straniu.

Ioan Grigoraș Liliana Trif